copie van remissie van dootslage
maximilian par la grace de dieu esleu empereur tousiours auguste
roy de germanie de hongrie de dalmatie de croatie etc. et charles
par la mesme grace archiducz daustrice prince despaigne des
deux cecilles de iherusalem ducz de bourgoingne de lothier de brabant
de stier de carenten de crain de lembourg de luxembourg et de
gheldres contes de flandres de habsbourg de thirol de
fierette de freburg dartois de bourgoingne palatins de haynnau
de hollande de zeellande de namur et de zuytphen, marquis du saint
empire et de bourgauw, lantgraves delsate seigneurs de
frise des marches de sclavonie de poertenauw de salins
et de malines. savoir faisons a tous presents et advenir
nous avoir receu lumble supplication de dyego de hourive
natif de bisquaye jeune compaignon a marrier laquay
et serviteur de notre marcgrant danvers, a present personnier
en notre ville de malines contenant comme le xxvije jour
doctobre dernier passe ledit dyego supplian se party environ ix
ou x heures du soir du lostel dudit marcgrand et sen alla
aux logis des seigneurs de ravestain et de nassouw noz
cousins et aussy de chierves et veyre a intencion de
de trouver sondit maistre. et pour ce que ledit supplian ne
le sceut trouver sen retourna au logis dudit marcgrand
en la salle devant ou il trouva aucuns compaignons
jouans aux dez et entre autres ung nomme jennin du
pre ayde de panetier de notre treschie et tresamee
fille de nous empereur dame et tante de nous charles
larchiducesse daustrice douagieere de savoie regente
et gouvernante notre. et ledit supplian estant en icelle
salle se print a jouer avec eulx en actendant sondit
maistre et coucha audit jennin du pre a deux fois deux
pattars que ledit supplian perdit. et ce fait luy en coucha
encoires deux autres pattars lesquelz ledit supplian gaigna
et il vouloit estre paye ledit jennin luy donna une piece
dargent que ne valoit que trois gros ou environ dont
ledit supplian dist baillez deux patters telz que les avez
gaigne de moy je ne veulx point cette piece pour
deux pattars et par mauvaisete ledit jennin reprist
sa piece et lui rua deux pattars disant en langaige
espaignol lon scet bien quelz gens sont espaignars
ce sont touts marrans a quoy ledit supplian respondit
en semblable langaige quil nen estoit riens et que en son
pays il y avoit des gens de bien et des autres aussy.
et sans plus de paroles ledit jennin donna audit supplian un grant
soufflet et encoires de ce non content tira subit
une espee destocq et en frappa ledit supplian sur la teste
tellement quil le blescha bien fort et a sancq courant
ce que ung nomme pasquier du breucq portier qui estoit
illec vint a tout ung baston pour aller entre deux
et y mettre le bien mais ledit jennin qui sefforchoit
tousiours frapper apres ledit supplian qui se reculloit
de son espee frapa ung cop ledit portier sur son piet,
et ce fait ledit jennin rua encoires un cop destocq,
apres ledit supplian quoy voyant ledit supplian et que ledit jennin
sefforcoit de plus en plus pour le tuer, en soy deffendant
et reculant ariere, tira une rapierre quil avoit
et se deffit dicellui cop destocq, et ledit supplian estant
ainsy oppresse et veant le sancq de la bleschure
quil avoit receu, que lui couroit sur le visaige esmeu
de chaude colle et en son corps deffendant donna
audit jennin ung cop de sadite rapiere en la teste et ce
cop ainsy donne ledit jennin se parforchoit encoires
plus de frapper aprez ledit supplian qui se deffendoit au
mieulx quil povoit sans toutesvoies plus fraper
apres luy disant ledit supplian pour quoy me faictes
vous cecy me voulez vous tuer au logis de madame
a quoy ledit jennin respondit par le mort dieu oy
ou semblables parolles et pour ce que dicelluy cop ledit
jennin environ deux ou trois jours apres termina vie
par mort et que a loccasion du mesme cas ledit supplian fust
incontinent aprehende prisonnier es prison de notre
ville danvers et de puis amene dedens notre ville de
malines ou il est tenu en grant povrete et misere
amerement desplaisant de ladvenue dudit cas et
taillie de finer ses jours miserablement se notre
grace et misericorde ne luy et sur ce impartie comme
il dit pour laquelle actendu que ledit cas est advenu en
deffendant soncorps, et que * jjamais na este attaint
daucun aultre villain cas digne de reproche, ledit
supplian nous a treshumblement supplie et requitz
* pour ce est il que nous ces choses considerees
ayans pitie et compassion dudit supplian et luy voulans
en ceste partie preferer grace a rigeur de justice
a icelluy dyego de hourive supplian inclinans a sadite
requeste par ladvis de notredite fille et tante, avons
ou cas dessusdit quite remis et pardonne, quittons remectons
et pardonnons de grace especial par ces presentes le cas et
homicide dessus declaire ensemble toute paine pene amende
et offence corporele et criminele, en quoy pour raison
et a loccasion dudit cas il peult avoir offense et estre
encouru envers nous et justice et lavons quant a ce
remis et restitue, remectons et restituons a ses bonne
fame et renommee au pays et a ses biens non confisquez
sancuns en y a en imposant sur ce silence perpetuel
a notre procureur general en brabant et a tous noz officiers
et justiciers quelzconques satisfaction touteffois
faicte a partie interessee se faicte nest et elle y chiet
civilement tant seulement et pournen que avecq lamende
civile que ledit supplian sera aussy tenu de payer envers
nous a larbitrage et taxation de noz amez et
feaulx les chancellier et gens de notre conseil en brabant
icelluy supplian durant le terme dung an entier a compter
de la date de cesdites presentes ne pourra venir ne soy
trouver en aucun lieu la ou nous ou notredite fille et
tante seront en noz personnes, a paine destre prive
du fruit et benefice de notredite grace, si nest de notre
expres congie et licence sy mandons en mandement
a nosdits chancellier et gens de conseil, ordonne en notre pays
et duchie de brabant que appellez ceulx que ce feront
a appeler ilz procedent bien et deuement a la verification
et interinement des ces presentes et a larbitraige et taxation
de ladite amende civile ainsy quil appartiendra et ce fait et
icelle amende civile tauxee arbitree et payee es mains
de cellui de noz officiers quil appartiendra qui sera tenu
de faire recepte a notre prouffit ilz et tous autres noz
officiers et justiciers quelzconques cui ce regardera
ou leurs lieutenans et chacun deux endroit soy et si comme
a lui appartiendra facent seuffrent et laissent ledit
supplian de notre presente grace remission et quictance selon et
par la maniere dicte plainement paisiblement et perpetuelement
joyr et user sans au contraire lui faire mettre ou
donner ne souffrir estre mis ou donne ores
ne en temps avenir aucun arrest destourbier ou
empeschement en corps ne en biens en aucune maniere
ainchois se son corps ou aucuns de ses biens
non confisquez sont ou estoient pour ce prins
detenuz ou empeschiez sy les mectent ou facent
mectre incontinent et sans delay a plaine et
enthiere delivrance car ainsy nous plaist il
et affin que ce soit chose ferme et estable a
tousiours, nous avons fait mectre notre seel
a ces presentes sauf en autres choses notre droit
et lautruy en toutes donne en notre ville
de bruxelles au mois de novembre lan de grace
mil cincq cens et dix et des regnes de nous
empereur assavoir de germanie le xxve et de hongrie etc
le xxje ainsy avoit escript sur le reploy par
lempereur et monseigneur larchiduc en leur conseil
et signe h de hane
collationne a loriginal
par moy
n strat$$$